Diari Oficial de la Generalitat Valenciana


Sumari del DOGV 4868, del 22-10-2004 (2004/10051)

RESOLUCIÓ de 6 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Generalitat, l'Autoritat Portuària de València i l'Ajuntament de València sobre les actuacions que s'han de realitzar per al tractament de llots contaminats a l'antic llit del riu Túria (València), derivades del Pla Nacional de Recuperació de Sòls Contaminats 1995-2005.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4868

Data del DOGV
:   22-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/10985


Data del document
:   06-10-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * València
    * cooperació administrativa
    * tractament de l'aigua
    * residu industrial
    * administració local

RESOLUCIÓ de 6 d'octubre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Generalitat, l'Autoritat Portuària de València i l'Ajuntament de València sobre les actuacions que s'han de realitzar per al tractament de llots contaminats a l'antic llit del riu Túria (València), derivades del Pla Nacional de Recuperació de Sòls Contaminats 1995-2005. [2004/X10240]
  
Subscrit, després de la tramitació prèvia reglamentària, entre la Generalitat Valenciana, l'Autoritat Portuària de València i l'Ajuntament de València, el 28 de juliol de 2004, un Conveni de col·laboració sobre les actuacions que s'han de realitzar per al tractament de llots contaminats a l'antic llit del riu Túria (València), derivades del Pla Nacional de Recuperació de Sòls Contaminats 1995-2005, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0725/2004, i que figura com a annex d'esta resolució.
  
València, 6 d'octubre de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI de col·laboració entre la Generalitat, l'Autoritat Portuària de València i l'Ajuntament de València, sobre les actuacions que s'han de realitzar per al tractament de llots contaminats a l'antic llit del riu Túria (València), derivades del Pla nacional de recuperació de sòls contaminats 1995-2005
  
València, 28 de juliol de 2004
  
Reunits:
  
D'una part, l'Honorable Sr. Gerardo Camps Devesa, conseller d'Economia, Hisenda i Ocupació i l'Honorable Sr. Rafael Blasco Castany, conseller de Territori i Habitatge, en representació de la Generalitat, segons Decret 6/2003, de 21 de juny, del president de la Generalitat i expressament autoritzats per a la firma d'aquest conveni per acord del Consell de la Generalitat de data 7 de maig de 2004.
  
D'una altra part, el Sr. Rafael del Moral Carro, president de l'Autoritat Portuària de València, designat per Decret 11/2000, de 25 de juliol, del president de la Generalitat (DOGV núm. 3831, de 9 de juliol), nomenament publicat per Ordre d'11 de setembre de 2000 (BOE núm. 221, de 14 de setembre); en representació de la dita entitat per raó de les facultats que li atorga l'article 41.2.a) de la Llei 27/1992, de 24 de novembre, de ports de l'estat i de la marina mercant, modificada per la Llei 62/1997, de 26 de desembre, autoritzat per a la firma del present conveni per resolució del Consell de data 29 desembre 2003.
  
I d'una altra, la Sra. alcaldessa presidenta de l'Excm. Ajuntament de València, Sra. Rita Barberá Nolla, assistida pel secretari general de la dita corporació Sr. Vicent Miquel i Diego, facultada per a aquest acte per acord del ple de data 29 de desembre de 2003.
  
Totes les parts es reconeixen la competència i la capacitat per a celebrar el present conveni i a l'efecte,
  
Exposen:
  
I. La producció de residus industrials ha anat en augment en els últims anys d'una manera considerable, paral·lelament a la industrialització de la societat espanyola a partir de la dècada dels anys 60. No obstant això, el correcte tractament d'aquests residus no ha sigut realment suficient, sobretot en els primers moments de la industrialització. Així, és habitual que les incorrectes pràctiques sobre tractament de residus en àrees industrials han derivat en la incorporació d'elements contaminants, com metalls pesats i hidrocarburs, en el sòl edàfic sobre el qual s'assenten les indústries.
  
II. A l'empara del sisé programa recollit en el Pla nacional de residus tòxics i perillosos (PNRP) en 1991, el llavors Ministeri d'Obres Públiques, Transports i Medi Ambient va elaborar un primer Inventari de Sòls Contaminats, i en 1994, seguint les directrius de la normativa comunitària, va elaborar l'actual Pla nacional de recuperació de sòls contaminats (1995-2005), aprovat pel Consell de Ministres el 17 de febrer de 1995 (BOE núm. 114, de 13 de maig), els objectius del qual són, d'una banda prevenir l'aparició futura de nous espais contaminats i per una altra, recuperar els casos més urgents que suposen un risc i un perill imminent.
  
III. Dins dels diferents espais contaminats en aquest primer inventari es trobaven uns terrenys del districte Camins del Grau de la ciutat de València, a la zona on s'assentaven antigament la fàbrica Cross i altres indústries químiques, en el que actualment es coneix com a zona del PAU de l'avinguda de França.
  
A l'empara del Pla nacional de descontaminació de sòls, la Conselleria competent en matèria de medi ambient va redactar, en 1997, un estudi sobre la problemàtica existent en la dita zona quant a contaminació de sòls, es detecta la presència de metalls pesats a la zona anterior i confrontant amb l'antic llit del riu Túria.
  
Presumiblement, l'arrossegament durant anys d'aquests sòls contaminats per efecte de les aigües pluvials cap a la desembocadura de l'antic llit del riu Túria ha generat la contaminació dels llots del llit. Aquest fet es constata amb les anàlisis efectuades, que indiquen la presència en els llots dels mateixos contaminants que els detectats en els sòls contaminats de la zona anteriorment citada del PAU de l'avinguda de França.
  
La propietat del sòl de l'antic llit del riu Túria va ser cedida per la Confederació Hidrogràfica del Xúquer a l'Ajuntament de València, fins al pont de Drassanes, i a partir d'aqueix punt domini públic portuari gestionat per l'Autoritat Portuària de València.
  
IV. D'acord amb l'art. 32.1.6 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, correspon a la Generalitat, en el marc de la legislació bàsica de l'Estat i en els termes que aquesta establisca, el desenvolupament legislatiu i l'execució en matèria de protecció del medi ambient, sense perjudici de les facultats de la Generalitat per a establir normes addicionals de protecció, en els termes previstos en l'article 149.1.23 de la Constitució.
  
V. En aquest context, la recuperació dels sòls afectats per contaminació, principalment d'origen industrial, constitueix un dels objectius de la política mediambiental de la Generalitat. L'ordenació de la gestió pública ha sigut objecte de preocupació en el marc de la normativa estatal a través de la Llei 10/1998, de 21 d'abril, de residus, on es posa de manifest la voluntat d'inventariar i avaluar els sòls contaminats, com també de proposar les actuacions necessàries per a la neteja i la recuperació d'aquests sòls.
  
D'altra banda la Llei 10/2000, de 12 de desembre, de residus de la Comunitat Valenciana, estableix en el seu títol IV les disposicions aplicables als sòls contaminats, atribuint les tasques d'inventari, determinació i avaluació de riscos a la Conselleria competent en medi ambient. Així mateix formen part de les competències de la Generalitat, la declaració de sòls contaminats i la supervisió i el control de les labors de neteja i recuperació.
  
Per això, amb la finalitat de recuperar els espais contaminats per llots a la desembocadura de l'antic llit del riu Túria, i en el marc del Pla nacional de recuperació de sòls contaminats 1995-2005, les parts subscriuen el present conveni de col·laboració d'acord amb les següents:
  
Clàusules:
  
Primera. Objecte del conveni
  
És objecte del present conveni establir la col·laboració entre la Generalitat, l'Autoritat Portuària de València i l'Ajuntament de València, per al finançament de l'execució de les obres de descontaminació de llots a la desembocadura de l'antic llit del riu Túria a partir del pont de les Drassanes, com també el control i el seguiment de dites obres.
  
Segona. Actuacions que s'han de realitzar i contractació
  
Els òrgans competents de la Conselleria de Territori i Habitatge de la Generalitat contractaran, d'acord amb la normativa vigent, les obres de descontaminació dels llots objecte del present conveni.
  
La licitació de les obres es realitzarà per concurs, es nomenarà una Comissió Tècnica que podrà informar la mesa de contractació sobre els aspectes tècnics que aquesta considere necessaris i es relacionen amb l'objecte del contracte, de conformitat amb l'article 81.2 i concordants del Reial Decret 2/2000, de 16 de juny, pel qual s'aprova el text refós de la Llei de contractes de les administracions públiques.
  
Seran membres d'aquesta Comissió Tècnica:
  
- Dos representants de la Conselleria de Territori i Habitatge
  
- Dos representants de l'Autoritat Portuària de València
  
Que seran nomenats a l'efecte pels respectius firmants del present conveni.
  
L'Autoritat Portuària de València ha realitzat el projecte tècnic per a l'execució de les obres de descontaminació de llots, modificant-se parcialment per contractació efectuada per la Conselleria de Territori i Habitatge, i és responsabilitat de l'Autoritat Portuària de València atorgar totes les autoritzacions, permisos i llicències que siguen necessàries per a l'execució de les obres, com també les despeses que els siguen inherents.
  
Així mateix, l'Autoritat Portuària de València, es compromet a portar a terme tots aquells tràmits que siguen necessaris per a garantir i facilitar el lliure accés als terrenys on es portaran a terme les labors de descontaminació, com també per a emplaçar els equips i les instal·lacions necessàries per a portar a terme els dits treballs, posant els terrenys a disposició de la Generalitat i certificant la seua disponibilitat per a l'execució de les obres objecte del present conveni.
  
Per la seua banda, l'Ajuntament de València s'obliga a l'atorgament de totes les autoritzacions, permisos i llicències de la seua competència que siguen necessàries per a l'execució de les obres, assumint, si és el cas, totes les despeses inherents a això.
  
Si tenim en compte que les obres es porten a terme en terrenys de domini públic portuari, interferint amb altres obres ja en execució i amb l'explotació ordinària de les instal·lacions portuàries, la direcció de les obres correrà a càrrec dels serveis tècnics de l'Autoritat Portuària de València. La coordinació en matèria de seguretat i salut correrà igualment a càrrec de l'Autoritat Portuària de València directament, o a través de les contractacions a què hi haja lloc.
  
Per la seua banda, la Conselleria de Territori i Habitatge contractarà una assistència tècnica a fi de servir de suport a la direcció de l'obra, i a la qual li correspondrà la supervisió, el control i el seguiment de les actuacions, el cost de la qual l'assumiran els Pressupostos de la Generalitat de l'exercici 2004.
  
Tercera. Finançament
  
L'import total de les obres que s'han de realitzar ascendeix a dos milions quatre-cents setanta-dos mil nou-cents setanta-vuit euros amb noranta-tres cèntims (2.472.978,93 euros) IVA inclòs, el finançament de les quals es realitzarà de la següent manera:
  
El 80% del dit import, és a dir 1.978.383,15 euros, mitjançant Fons de Cohesió corresponent a la participació de la Generalitat en les dotacions per al Regne d'Espanya.
  
El 20% restant, és a dir 494.595,78 euros, es finançarà per la Generalitat i l'Autoritat Portuària de València, corresponent el 50% a la Conselleria de Territori i Habitatge (247.297,89 euros), i l'altre 50% restant a l'Autoritat Portuària de València (247.297,89 euros).
  
Amb els mateixos percentatges participaren la Generalitat i l'Autoritat Portuària de València respecte de les diferències que, en més o en menys, es produïsquen en l'execució de les obres fins a la liquidació d'aquestes.
  
El finançament mitjançant fons comunitaris ha sigut sol·licitat al Fons de Cohesió al juliol de 2003, com a complement a la Decisió C (2002) 4657, de 20 de desembre, per al grup de projectes Gestió de residus a la Comunitat Valenciana 2002. Si la Comissió aprova la inclusió de l'obra objecte del present conveni, el finançament del 80% estaria garantit per l'aportació del Fons de Cohesió, segons s'especifica en la clàusula quarta, i el 20% restant serà aportat en els percentatges indicats en el paràgraf anterior (50% per la Generalitat Valenciana, i 50% per l'Autoritat Portuària de València).
  
L'òrgan competent per a la gestió del projecte és la Conselleria de Territori i Habitatge, la Conselleria d'Economia, Hisenda i Ocupació pressupostarà, en l'aplicació 41.45.58.794.88.3 (Projecte FN740), de la Conselleria de Territori i Habitatge, la totalitat del crèdit indicat en l'apartat primer de la present clàusula amb caràcter previ, per a procurar la correcta execució del projecte per a l'anualitat 2004.
  
L'Autoritat Portuària de València, tan prompte com puga disposar del pressupost de l'exercici corresponent, transferirà a la Generalitat la quantitat acordada. La Conselleria de Territori i Habitatge justificarà i, si és el cas, reclamarà l'abonament, abans del dia 1 de desembre de 2004, de la quantitat total invertida en aqueix exercici. Si el 50% de la quantitat invertida és superior a la quantitat transferida, la diferència existent es compensarà amb l'anualitat següent segons les disponibilitats pressupostàries en cada exercici, i procedirà si fóra el cas a realitzar les modificacions pressupostàries que resulten necessàries.
  
En el cas que el Fons de Cohesió finançara el projecte en un percentatge inferior al 80% o que el finançament comunitari provinguera d'un altre fons estructural, amb diferent percentatge de subvenció, seria així mateix aplicable, per a finançar el percentatge restant, la distribució prevista: 50% la Generalitat i 50% l'Autoritat Portuària de València.
  
Si no obtinguera cap finançament, el cost de les obres serà assumit en un 50% per la Generalitat i un 50% per l'Autoritat Portuària de València.
  
Quarta. Fons de cohesió
  
La Conselleria d'Economia, Hisenda i Ocupació ha sol·licitat la inclusió del projecte de referència en l'última Decisió, C (2002) 4657, aprovada pel Fons de Cohesió per a la Comunitat Valenciana, que serà tramitada pel Ministeri d'Hisenda a fi de ser elegit per la Unió Europea per a tal finançament.
  
La Generalitat es compromet, en el cas que el projecte siga subvencionat pel Fons de Cohesió, a complir el que preceptua el Reglament (CE) que el regula i en els annexos a la Decisió de la Comissió Europea citada, en particular pel que fa a la devolució de les quantitats que pogueren haver sigut abonades indegudament o incomplint el que estipula la decisió corresponent.
  
El percentatge del pressupost del projecte no finançat pel Fons de Cohesió, serà assumit entre les parts firmants del present conveni de col·laboració, d'acord amb els percentatges definits en la clàusula anterior, percentatge que igualment s'aplicarà a les possibles modificacions que incrementen el cost de l'obra per damunt de l'import total aprovat per la citada decisió.
  
Cinquena. Comissió de seguiment
  
Per a l'adequat seguiment de l'execució del present conveni, es constituirà una comissió de seguiment, que es reunirà com a mínim dues vegades a l'any, una al començament de l'exercici o l'actuació per a fixar la inversió final al llarg d'aquest, i una altra en el mes de desembre per a fer balanç de les actuacions portades a terme. Es podran celebrar reunions addicionals a sol·licitud d'alguna de les parts.
  
La Comissió estarà formada per :
  
- Un representant de la Direcció General de Qualitat Ambiental de la Conselleria de Territori i Habitatge.
  
- Un representant de Direcció General d'Economia de la Conselleria d'Economia, Hisenda i Ocupació.
  
- Un representant de l'Autoritat Portuària de València.
  
- Un representant de l'Ajuntament de València
  
Cadascun dels membres de la comissió actuarà com a secretari de forma rotatòria.
  
Podran designar-se per cada una de les parts d'aquest conveni de col·laboració suplents dels membres de la comissió quan els seus titulars no puguen assistir a les reunions. També podran assistir a les reunions de la comissió aquells tècnics que la comissió de seguiment jutge convenient.
  
Funcions de la comissió:
  
a) Elevar als òrgans superiors les modificacions que pogueren produir-se.
  
b) Analitzar el seguiment de les obres.
  
c) Interpretar, en cas de dubte, el contingut del present conveni i, en conseqüència, proposar les decisions oportunes sobre les variacions o canvis aconsellables.
  
d) Qualssevol altres que resulten necessàries per al seguiment del present conveni.
  
Sisena. Vigència
  
El present conveni de col·laboració entrarà en vigor a partir de la data de la seua formalització i tindrà vigència fins al 31 de desembre de 2004, i podran prorrogar-se a l'efecte mitjançant addenda que incloga la consignació pressupostària corresponent.
  
Setena. Causes d'extinció
  
El present conveni de col·laboració s'extingirà, a més de pel terme de la seua vigència, per les següents causes:
  
a) Si resultara impossible la realització total o parcial de les obres objecte d'aquest conveni de col·laboració.
  
b) Si al llarg del període de duració d'aquest es produïren circumstàncies que feren impossible o innecessària la realització de les actuacions previstes.
  
c) L'incompliment de les clàusules del present conveni de col·laboració per qualsevol de les parts.
  
d) Per denúncia de les parts amb una antelació, almenys, de tres mesos.
  
e) Per mutu acord de les parts.
  
Les actuacions en curs, en cas d'extinció, es finançaran en la mesura en què s'hagueren executat.
  
Aquestes causes de resolució hauran de ser apreciades per la comissió de seguiment del present conveni de col·laboració.
  
Vuitena. Naturalesa
  
Aquest conveni té naturalesa administrativa, i regirà en la seua interpretació i desenvolupament l'ordenament jurídic administratiu, amb expressa submissió de les parts a la jurisdicció contenciosa administrativa.
  
I en prova de conformitat subscriuen les parts el present conveni, en cinc exemplars i a un sol efecte, en el lloc i data a l'inici expressats.
  
El conseller d'Economia, Hisenda i Ocupació,
  
GERARDO CAMPS DEVESA
  
El conseller de Territori i Habitatge,
  
RAFAEL BLASCO CASTANY
  
El president Autoritat Portuària de València,
  
RAFAEL DEL MORAL CARRO
  
L'alcaldessa'presidenta de l'Ajuntament de València,
  
RITA BARBERÁ NOYA
  
El secretari general de la Corporació,